সুন্দরবন থেকে শতাধিক ফাঁদসহ হরিণের মাংস জব্দ, আটক ২
পশ্চিম সুন্দরবনের সাতক্ষীরা রেঞ্জের সাপখালী খাল থেকে রান্না করা হরিণের মাংস, ৪টি পা, একটি হরিণের মাথা ও হরিণ ধরার শতাধিক ফাঁদসহ ২ জনকে আটক করেছে বন বিভাগ।
আজ বৃহস্পতিবার ভোররাত সাড়ে ৪টার দিকে তাদের আটক করা হয়।
আটক ২ জন হলেন—সাতক্ষীরার শ‍্যামনগর উপজেলার পাশ্বামারী গ্রামের বেলায়েত গাজীর ছেলে মজিবার (৫২) ও একই গ্রামের বাসিন্দা কুদ্দুস শেখের ছেলে ময়নদ্দিন (৪০)।
পশ্চিম সুন্দরবনের সাতক্ষীরা রেঞ্জের কোবাদক স্টেশনের কর্মকর্তা ফারুকুল ইসলাম দ্য ডেইলি স্টারকে তথ্যের সত্যতা নিশ্চিত করেছেন। তিনি জানান, বুধবার দিবাগত রাত ২টার দিকে খবর আসে সাপখালী এলাকায় একটি  শিকারি দল হরিণ শিকার করছে। সেই সংবাদের ভিত্তিতে ভোররাতে অভিযান চালানো হয়।
ফারুকুল ইসলাম বলেন, 'আমরা ২ জন শিকারিকে আটক করেছি। অভিযানে হরিণের রান্না করা মাংস, ৪টি পা, একটি মাথা এবং হরিণ ধরার শতাধিক ফাঁদ জব্দ করা হয়েছে। আজই তাদের সাতক্ষীরা আদালতে তোলা হবে।'

পশ্চিম সুন্দরবনের সাতক্ষীরা রেঞ্জের সাপখালী খাল থেকে রান্না করা হরিণের মাংস, ৪টি পা, একটি হরিণের মাথা ও হরিণ ধরার শতাধিক ফাঁদসহ ২ জনকে আটক করেছে বন বিভাগ।